ભારતમાં જેવી રીતે મહાત્મા ગાંધીજીને લોકો યાદ કરે છે એવી રીતે ઇંગ્લેન્ડમાં લોકો આજે પણ શેક્સપિયરને યાદ કરે છે. લંડનમાં 80 કિ.મી. દુર આવેલા સ્ટ્રેટફર્ડ- અપોનમાં શેક્સપિયરનું જન્મ સ્થળ છે. 400 વર્ષથી આ સ્થળની જાળવણી બ્રિટિશ ગવર્મેન્ટ કરી રહી છે. તેના માટે એક ટ્રસ્ટ બનાવ્યું છે અને આ ટ્રસ્ટ તેની જવાબદારી સંભાળે છે. આ શેક્સપિયરના જન્મ સ્થળની મુલાકાત લીધી ત્યારે તેના ઘોડિયાથી માંડી તેના બેડ તેના કપડાં તથા તેના ડાયનિંગ ટેબલ સુધીની તમામ વસ્તુઓ હજુ સચવાયેલી છે. શેક્સપિયર ઘરમાં ક્યાં કેવી રીતે રહેતા હતા, તે કપડાં શું પહેરતા હતા. તેની તમામ વસ્તુઓની જાળવણી ખૂબ જ સુંદર રીતે કરવામાં આવી છે. એટલું જ નહીં હેરિટેજ બિલ્ડિંગની જાળવણી કઇ રીતે કરાય તે પણ આપણા સત્તાધીશોએ બ્રિટિશ ગવર્મેન્ટ પાસે શીખવું જોઇએ. લંડન આવતા પ્રવાસીઓનો આ સ્થળ ઉપર ભારે ધસારો રહે છે. તેના માટે લંડનમાં આવેલા વિકટોરિયા સ્ટેશન પરથી ખાસ ટુરિસ્ટ બસ ગાઇડ સાથે ઉપડે છે. વન ડે ટૂર ખરેખર આલ્હાદાયક હોય છે. તેના જન્મ સ્થળ પછી તેના નાટયગૃહ અને તેના મૃત્યુ સ્થાન જ્યાં તેને દફનાવવામાં આવ્યા છે તેની જાળવણી પણ અદભૂત રીતે કરાઇ છે. તેમની કબર ચર્ચામાં આવેલી છે. આ સ્થળ જોવાની તક ચૂકવા જેવી નથી. શેક્સપિયરના જન્મસ્થળની બહાર મોટું બજાર આવેલું છે જ્યાં શેક્સપિયરના જીવનને લગતા પુસ્તકો તેના નાટ્યો વગેરે દસ્તાવેજોની કોપીઓનું વેચાણ થાય છે. આ ઉપરાંત આખા સ્ટ્રીટ શેક્સપિયર સ્ટ્રીટ તરીકે ઓળખવામાં આવે છે.